
KOMUNIKADO PA PRENSA


Fecha			Persona di Kontakto	Email
1 di aprel 2022

[bookmark: _GoBack]Minister Charles Cooper a reuni awe ku su kolega di Hulanda Mark Harbers di Infrastruktura i Waterstaat. 

Willemstad - Den kuadro di e bishita di trabou di Minister Charles Cooper na Hulanda, awe djabièrnè dia 1 di Aprel, Minister Cooper a reuní ku su kolega di Hulanda Mark Harbers pa asina sera konosí ku otro i mesora hasi algun palabrashon konkreto pa traha huntu riba tereno di Meteo, Aviashon i Asuntunan Maritimo. 

Riba tereno di Meteo, Kòrsou lo por brinda servisio kontra pago ('Cost Recovery') pa e Islanan BES, si esaki ta deséo di Hulanda. Minister Cooper a bisa bon kla si ku nos lo no fòrsa nada. Si Hulanda ta deseá Kòrsou por traha huntu. Si resultá ku nan no ke, Kòrsou ta keda manera sa bisa "even goeie vrienden". Pero Minister Harbers i Minister Cooper mesora a palabrá ku lo lanta un grupo di trabou di Kòrsou i Hulanda pa bini ku proposishonan konkreto pa riba nivel polítiko nan disidí riba dje i pa por tuma un desishon. 

Riba tereno di Aviashon i asuntunan Marítimo tambe, a disidi ku ta sigui traha huntu manera a keda palabrá ku gobièrnunan anterior. Esaki ta nifiká ku e paísnan den Rèino Hulandes lo traha konhuntamente pa enfrentá e auditoríanan ku ta na kaminda. Pasobra al final ta Rèino kompletu ta ser auditá pa ICAO den Aviashon i IMO den e parti maritimo. 

Finalmente, tur dos Minister a interkambiá informashon di kontakto pa mantené e liñanan kòrtiku.

Esaki ta otro dia fruktífero di trabou di Minister Charles Cooper pa asina sigui yuda hiba nos dushi Kòrsou dilanti.

